CELEX: 52022PC0113
Language: sk
Date: 2022-03-17
Title: Návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ) 2016/1628, pokiaľ ide o predĺženie splnomocnenia Komisie prijímať delegované akty

EURÓPSKA KOMISIA
            V Bruseli17. 3. 2022
            COM(2022) 113 final
            2022/0080(COD)
            
            Návrh
            NARIADENIE EURÓPSKEHO PARLAMENTU A RADY,
            ktorým sa mení nariadenie (EÚ) 2016/1628, pokiaľ ide o predĺženie splnomocnenia Komisie prijímať delegované akty
            (Text s významom pre EHP)
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               V nariadení (EÚ) 2016/1628 sa všetky splnomocnenia Komisie prijímať delegované akty obmedzili na obdobie piatich rokov, a to uplynulo 6. októbra 2021. Keďže existuje potreba neustále aktualizovať prvky aktov týkajúcich sa typového schvaľovania o technický pokrok, resp. zavádzať iné zmeny v súlade so splnomocneniami, predbežným návrhom sa mení článok 55 ods. 2 nariadenia (EÚ) 2016/1628 tak, aby sa splnomocnenie predĺžilo o ďalších päť rokov s možnosťou ďalšieho automatického predĺženia.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 114 Zmluvy o fungovaní Európskej únie.
               
            
            
               •Subsidiarita (v prípade inej ako výlučnej právomoci)
            
            
               
                  Zásada subsidiarity sa uplatňuje, keďže návrh nepatrí do výlučnej právomoci Únie.
               
               
                  Keďže súčasťou návrhu sú zmeny súčasných právnych predpisov EÚ, predmetné otázky môže účinne riešiť len EÚ. Okrem toho ciele politiky nemožno uspokojivo dosiahnuť opatreniami členských štátov. Opatrenie Európskej únie je potrebné, aby sa predišlo vzniku prekážok na jednotnom trhu, najmä v oblasti motorov necestných pojazdných strojov, ako aj pre nadnárodný charakter znečistenia ovzdušia.
               
               
                  Návrh je preto v súlade so zásadou subsidiarity.
               
            
            
               •Proporcionalita
            
            
               
                  Návrh je v súlade so zásadou proporcionality, pretože neprekračuje rámec toho, čo je nevyhnutné na dosiahnutie cieľov zabezpečenia riadneho fungovania vnútorného trhu, pričom zároveň zabezpečuje vysokú úroveň verejnej bezpečnosti a ochrany životného prostredia.
               
            
            
               •Výber nástroja
            
            
               
                  Nariadenie, ktorým sa mení nariadenie.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               K tomuto návrhu nie je pripojené samostatné posúdenie vplyvu, keďže posúdenie vplyvu v prípade nariadenia (EÚ) 2016/1628 sa už vykonalo. Týmto návrhom sa nemení nariadenie vo svojej podstate a dotknutým stranám sa ním neukladajú žiadne nové povinnosti. Jeho cieľom je predĺžiť právomoci Komisie, aby mohla aktualizovať určité prvky o technický pokrok a zavádzať ďalšie zmeny v súlade so splnomocneniami.
            
            
               4.VPLYV NA ROZPOČET
            
            
               Návrh nemá žiadny vplyv na rozpočet inštitúcií EÚ.
            
         
         
            
               2022/0080 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY,
            
            
               ktorým sa mení nariadenie (EÚ) 2016/1628, pokiaľ ide o predĺženie splnomocnenia Komisie prijímať delegované akty
            
            
               (Text s významom pre EHP)
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 114,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho hospodárskeho a sociálneho výboru
                  1
               ,
            
            
               konajúc v súlade s riadnym legislatívnym postupom,
            
            
               keďže:
            
            
               (1)Nariadením Európskeho parlamentu a Rady (EÚ) 2016/1628
                  2
                sa stanovujú nevyhnutné ustanovenia o emisiách plynných a pevných znečisťujúcich látok a typových schváleniach spaľovacích motorov necestných pojazdných strojov a Komisia sa splnomocňuje ustanoviť technické špecifikácie v delegovaných a vykonávacích aktoch. Článkom 55 ods. 2 uvedeného nariadenia sa Komisii udelilo toto delegovanie právomoci na obmedzené obdobie piatich rokov, ktoré uplynulo 6. októbra 2021. Vzhľadom na to, že je potrebné aktualizovať prvky právnych predpisov týkajúcich sa typového schvaľovania o technický pokrok alebo zaviesť ďalšie zmeny v súlade so splnomocneniami vrátane delegovaného aktu, ktorým sa stanovujú požiadavky na monitorovanie v prevádzke pre spaľovacie motory inštalované v necestných pojazdných strojoch, malo by sa predĺžiť splnomocnenie Komisie prijímať delegované akty s možnosťou jeho ďalšieho predĺženia.
            
            
               (2)Nariadenie (EÚ) 2016/1628 by sa preto malo zodpovedajúcim spôsobom zmeniť,
            
            
               PRIJALI TOTO NARIADENIE:
            
            
               Článok 1
            
            
               V článku 55 nariadenia (EÚ) 2016/1628 sa odsek 2 nahrádza takto:
            
            
               „2. Právomoc prijímať delegované akty uvedené v článku 19 ods. 2, článku 24 ods. 11, článku 25 ods. 4, článku 26 ods. 6, článku 34 ods. 9, článku 42 ods. 4, článku 43 ods. 5 a článku 48 sa Komisii udeľuje na obdobie desiatich rokov od 6. októbra 2016.  Komisia vypracuje správu týkajúcu sa delegovania právomoci najneskôr do 6. januára 2026 a deväť mesiacov pred uplynutím každého ďalšieho päťročného obdobia. Delegovanie právomoci sa automaticky predlžuje o päťročné obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia.“
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
         
         
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                  Za Európsky parlament
                        Za Radu
               
               
                  predsedníčka
                        predseda
               
            
         
         
            
                  
                     (1)
                  
                        Ú. v. EÚ C , , s. .
               
               
                  
                     (2)
                  
                        Nariadenie Európskeho parlamentu a Rady (EÚ) 2016/1628 zo 14. septembra 2016 o požiadavkách na emisné limity plynných a pevných znečisťujúcich látok a typové schválenie spaľovacích motorov necestných pojazdných strojov, ktorým sa menia nariadenia (EÚ) č. 1024/2012 a (EÚ) č. 167/2013 a ktorým sa mení a zrušuje smernica 97/68/ES (Ú. v. EÚ L 252, 16.9.2016, s. 53).